ད་རུང་ཁོ་ཚོས་སྲོལ་རྒྱུན་དང་ཆོས་ལུགས་ལ་དགག་སྒྲུབ་དང་དོགས་སློང་བྱེད་དགོས་པའི་རྒྱུ་མཚན་གཞན་ཞིག་ནི།སྲོལ་རྒྱུན་ནམ་སྲོལ་རྒྱུན་གྱི་དབང་འཛིན་པ་རྣམས་ཀྱིས་ཐལ་ཆེ་བའི་སྒེར་གཅོད་ཀྱི་བྱ་བ།ཚད་ལས་འདས་པའི་ལངས་ཤོར་གྱི་ཀུན་སྤྱོད་འདི་དག་ཚོད་འཛིན་བྱེད་པའི་ཆེད་དུ་རེད།རྒྱུ་མཚན་དེ་དག་རེད་མ་གཏོགས།སྲོལ་རྒྱུན་ལ་དགག་སྒྲུབ་དང་ཆོས་ལུགས་ལ་དོགས་སློང་བྱས་ནས་ཆོས་མེད་སྨྲ་བའི་ཚོགས་སྡེ་ག་གེ་མོ་ལྟ་བུ་ཞིག་ཏུ་གྱུར་སོང་ན་སྙམ་པ་དང་།ཆོས་ལུགས་འདི་དང་སྲོལ་རྒྱུན་འདི་བརྗེ་སྤོར་བརྒྱབས་ནས།འཛམ་གླིང་གི་ཆོས་ལུགས་གཞན་པ་ཞིག་གི་ངོ་བོར་བསྒྱུར་སྙམ་པ།ང་ཚོའི་ཆོས་ལུགས་འདི་ཆོས་ལུགས་གཞན་པ་ལས་རྗེས་ལུས་ཡིན་པས་གཞན་ཞིག་འདྲེན་པར་འོས་སྙམ་པ་དེ་འདྲ་འདོད་མཁན་ཡོད་རྒྱུ་མ་རེད་སྙམ།